Geiserik påførte store ødeleggelser da han forflyttet seg østover fra Gibraltarstredet over Nord-Afrika. Han vendte seg mot Bonifacius, beseiret hans hær i 430 og knuste deretter en felles vest- og østromersk hær som ble sendt mot ham. I 435 gikk Geiserik med på en avtale hvor vandalene fikk Mauretania og deler av Numidia som (romerske selvstyrte allierte). I et overraskelsesangrep den 19. oktober 439 erobret Geiserik Kartago og påførte den romerske keisermakten et alvorlig nederlag. I en avtale i 442 med Roma ble vandalene anerkjent som uavhengige herskere av Byzacena (løselig dagens Tunisia). Han erobret Sicilia i 440 og senere øygruppen Balearene, Sardinia, Korsika og Malta, og med dette hadde Geiseriks flåte kontroll over det meste av vestlige Middelhavet.